夷陵郡內敘別
作者：楊衡
朝代：唐

paragraphs: 禮娶嗣明德，同牢夙所欽。
況蒙生死契，豈顧蓬蒿心。
雁幣任野薄，恩愛緣義深。
同聲若鼓瑟，合韻似鳴琴。
將迓空未立，就贅意難任。
皎月託言誓，滄波信浮沈。
荆臺理晨轍，巫渚疑宵襟。
憫憫百慮起，回回萬恨深。
候更促徒侶，先曉徹夜禽。
燈彩凝寒風，蟬思噪密林。
留念同心帶，贈遠芙蓉簪。
撫懷極投漆，感物重黃金。
分鸞豈遐阻，別劒念相尋。
儻甘蓬戶賤，願俟故山岑。